მაიოტა

მაიოტა (შიკომორი Maore, ფრანგ. Mayotte) — საფრანგეთიშ ზუღაშმელენი დეპარტამენტი 2011 წანაშე, ნამუთ ინდოეთიშ ოკიანეშ ბჟადალი ნორთის მარენი მოზამბიკიშ საროტის იდვალუაფუ, ოორუე მოზამბიკიშ დო ოორუე მადაგასკარიშ შქას მადვალუ კომორიშ კოკეფს. მაიოტაშ ნანანოღა რე მამუცუ. მაიოტაშ ფართობი აკმადგინანს 374 კმ²-ს, დო მახორობაშ მუდანობა 2020 წანაშ ეჭარუაშ მეჯინათ 279,471 ადამიერს აკმადგინანს. ზღუღაშმელენი დეპარტამენტი მაიოტა დორთილი რე 17 კომუნათ. რეგიონი 1976 წანაშე ოდებელი ტერიტორია რე საფრანგეთიშ დო კომორიშ კოკეფიშ რსხუშ შქას, ნამუშ კონსტიტუციაშ მეჯინათ მაიოტას უღუ ავტონომიური კოკიშ სტატუსი. გოეროშ გენერალური ასამბლეა აღიარენს კომორიშ კოკეფიშ რსხუშ ნებეფს კოკი მაიოტაშა (მაორე). ზუღაშმელენი დეპარტამენტი აკმოდირთჷ თარი კოკიშე — მაიოტა (მაორე), მორჩლი კოკეფშე — პამანზი (ანუ პტი-ტერი) დო მზამბორო, თაშნეშე მუსხირენი შხვა მორჩილი კოკეფშე. გეოგრაფიულო ორსველჷ კომორიშ არქიპელაგის. გეოგრაფია თარი კოკი — მაიოტა (მაორე), გეოლოგიურო უჯვეშაში რე კომორიშ არქიპელაგიშ აკოდგინალუას, სიგჷრძა — 39 კმ, სიგანა — 22 კმ, ზუღაშ დონეშე უმაღალაში ჭურჭული რე — გვალა ბენარა (ფრანგ. Mont Bénara, 660 მეტრი). ვულკანური გოჭყაფაშ გეშა კანკალე რაიონს დიხა ძალამი ჸოფური რე. მანჯანიშ რაქა, ნამუთ კოკიშ დიდ ნორთის მუკი-მუკი ომძღჷნ, თის ჩქომით უნარღელჸენს დო აბანური ნიშეფს თხილანს. ნოღა ძაუძი (ფრანგ. Dzaoudzi), ნამუთ კოკი პამანზის იდვალუაფჷნ, კომორიშ კოკეფიშ რსხუშ ნანანოღა რდჷ 1968 წანაშახ. მაიოტა კომორიშ კოკეფიშ რსხუშე ზოხორინელო ინდოეთიშ ოკიანეშ კომისიაშ მაკათური რე (ინგლ. Indian Ocean Commission (COI)). რესურსები ინტერნეტში IleMayotte.com The Mayotte Portal (in French and English) Mayotte at WorldStatesmen.org სქოლიო